khistorydata/jeongjo-sjw-relations huggingface dataset:
정조 21년 · 목
慶尙監司李亨元狀啓以爲卽接左水使李得駿邊情狀啓謄本則今八月二十七日卯時異國船一隻漂到於東萊龍塘浦前洋而船中五十人皆編髮或垂後頭戴白氊藤席制樣如我國戰笠顏貌則鼻高眼碧衣服則三升黑氊而俱是挾袖單袴樣語音則漢淸蒙倭俱不曉解以書問其國號及漂到緣由則亦不曉解使渠操筆書字則如雲山圖盡形萬無曉得之路船隻制樣則長十八把廣七把而左右下杉以銅鐵片堅緻船具則鐵碇四坐碇索五張帆竹二箇白木風席二部鴟木一坐櫓木十隻熟麻索十張釜鼎三坐其外水桶沙器米太多峙下藏而數爻難以盡閱饌物則鴨肉猪肉鹽醬等屬故姑令豆毛浦萬戶朴震晃嚴飭守護地方官東萊府使鄭尙愚一體防守云今此異國之船旣未詳居住又不通語音其所覈辨不容少忽故廣招驛舌多方問情之意申飭於左水使優給糧饌禁防雜人之意發關分付於東萊府亦起送褊裨使之眼同審問追後登聞計料敎以船隻旣完依湖南昨年例不待問情回下候風依願卽速發送事令廟堂分付
정조 21년 · 목
一所賦林重鎭表尹尙度策韓宗美居魁二所賦朴時薫表李宗達策朴時源居魁
정조 21년 · 목
居首閑良申應祿木箭一矢二百七十八步二矢二百九十步三矢二百八十七步鐵箭三矢竝一百三十四步
정조 21년 · 강
命來十一日輪對當次受點人後日次來待
정조 21년 · 강
命咸陽囚廬嶂嚴飭道臣使之歸一後狀聞眞寶囚金守業更飭推官別出意見究問淸道囚朴朔不如有疑端枚擧狀聞咸昌囚崔遇龍更覈疑端東萊囚孫貞日各別究覈輸款後狀聞
정조 21년 · 목
慶尙監司李亨元狀啓以爲咸陽囚廬嶂速捧遲晚眞寶囚金守業淸道囚朴朔不咸昌囚崔遇龍東萊囚孫貞日等更査事命下矣廬嶂獄事則始閱已成之案更就旣陳之跡妄料被擠毆死之情容或可恕未審生道殺人之義在所當愼敢擬傅生之科至承問備之命謹依判付辭意申飭主同推官速捧直招則罪犯益彰情節絕悖扶曳於訊盜之際頤指之勢有甚於自打推擠於救子之時手犯之跡反致其緊傷遽殞於辜限之內而敢諉以痎瘧之祟者尤極凶獰今已承款亟施當律金守業獄事則官隸而欺村民少漢而毆老物五日致死辜限旣速兩次行檢傷㾗甚的更査肯綮惟在築踏而以檢案觀之諸般證形祟在內傷雖難執定決是築踏以詞證論之怒氣方盛毒拳毆背太能之見丁寧項脇忍痛苦主之供分明則方其推擠而落廳捽曳而匝庭也旣毆其背又築其脇以致浮高腰眼之色赤耳竅之血汁脗合於法文推官跋辭曰搗曰築儘有意見今此行査之下更無異同之辭朴朔不獄事則劇盜之殺越民罔不憝脈錄之要害罪實無倖而特以辜限之差延不無檢官之殊觀至承判付更令審覈則兩條疑端雖或臚列三尺嚴章恐難容貸崔遇龍獄事則外築之勢詞證已備內傷之祟法文相脗斷案已成無容他議而特以福德之未推不無獄情之或疏跟捉窮覈則雖有首鬧之跡實無手犯之證雖以斗護其叔之劉女掉脫其身之遇龍初不言撞撲亦推曰翻轉而及其對質之時顯有窘遁之辭則一時逃躱雖若可疑元獄緊犯初無與論而旣勤成命姑爲嚴囚遇龍則屢次嚴訊不款行凶之情到今再覈敢生諉人之計尤極痛惋加刑取服孫貞日獄事則朴女至冤之恨孫囚極凶之跡節節無疑故粗列迷見至登曺讞及承判付不勝惶懍謹飭推官嚴加覈實則果有新見之鉤得實是前案之未發巿餹頻買其跡則殊常官廉巧閃其意則自怯商婆識面敢云全昧其曰坐之婦捕校曳頭始乃追證其欲躱之狀奸情已綻質供莫遁卽此一款可斷三尺李金之招一先一後吳朴之供同往同來或泛看或私蔽略有相牴不足深辨僻路樵場已有査官之躬審當日光景如在目見衣袴之遍血刀鞋之眞贓前此臚列已成斷案亟加嚴訊快施當律○刑曹啓言廬嶂獄事不能明賊而欲推贓物妄施惡刑而又犯殺越推之稜石觸于搗臼顚仆於捽曳殞絕於推擠則論以獄體焉逭當律而惟其吞吐粧撰反諉痎瘧情節頑慝且武斷鄕曲自有其罪私施周牢且係不法則似此獄情合用加律而更査之下旣已輸款所宜分付道臣使之具格啓聞而辜限旣過則其在審克之道不可輕易勘斷更令道臣究覈後稟處金守業獄事今此更査爲明其築踏與否而檢案之形證俱係內傷詞證之口招亦合法文其爲築踏少無疑晦且況當病而有血吐之症將檢而有骨碎之疑推擠廳下顚仆在地渠旣自服則憤激手毒何擇築踏乃反以漫漶吞吐敢爲掉脫之計者尤極凶獰更加嚴刑期於取招朴朔不獄事當初檢驗之辭雖有兩端之說傷處旣在於被縳踢腎且合於法文則不可以杖痕有無致死遲久或有所起疑於其間且情理之切莫過於其妻而毆打其夫之狀崔召史先已發說供招之緊無過於看證而縳打千德之說今同輩未得全諱且以凶身之與諸人相質之際語多窘塞但曰有死而已此莫非自知其罪渠本劇盜又自許殺人之能事則氣勢之獰悍凶鋒之憯毒比諸他獄尤爲痛惡嚴加刑訊期於取服崔遇龍獄事外築之詞證分明內傷之法文沕合始發怒於弟嫂之被人調戲終起鬧於姪壻之爲人受困手曳泥醉之漢足踢脹滿之腹霎時逞忿經宿致命而一番加足旣出劉女之口供兩次頓腹又爲順叔之目擊且凶身亦不得全諱行凶若是狼籍則雖無福德之更覈已成遇龍之斷案況福德旣推之後觀此道啓論列所謂福德爲人疲劣不足以敵人則恐捉干連生㥘逃避固無足怪當此再覈之際一向推諉於福德者尤極凶獰更加嚴刑期於輸款孫貞日獄事眞贓益露具案旣成而況今峴路行凶之處査官已爲躬審場巿致疑之說調校亦嘗耳聞此又前案之所未發也光景如視手掌情節若合符契三尺之典可以快施而第念斷獄之法九分無疑而有一分可疑之端則因疑起疑以歸無疑卽是審克之義也殺變之慘獄情之眩未有如是案故反覆考閱則或曰其所行凶似不出於總角之手或曰躡後之總角似是作變之人或曰旣無贓犯之可執徒以行止致疑檢狀道題終未能快祛一疑字至於僻路看審亦近模索商婆覘跡捕校相背之說六年之後兩供齊出至如李癸丑覆檢之招元無趕去之語則推官之丁寧拖引又何其不審也今此數條不可謂十分無疑以臣膚淺之見不敢論斷請上裁敎以咸陽盧嶂則跡甚絕悖供亦輸款而辜限一款卿等之言亦有所見嚴飭道臣使卽歸一後狀聞眞寶金守業則卿曹回啓之起疑査官報辭未知十分分析更飭推官後同推時別出意見究問如有疑端使之報來後狀聞淸道朴朔不則更令該倅毋蔽前見勿徇衆論而須於同推之時以衆論參前見如有一分疑端使卽報營後枚擧狀聞事分付咸昌崔遇龍則醉漢死於不醉漢之手云則無論其情之故殺與否焉逭償命之律特以干犯之在逃有所起疑今見査案則金哥似非正犯然此獄別有疑晦者在焉道伯推官之皆未免泛看更以當覈不覈之端使之覈出於同推時又或因循以過一味謄報例案則當該推官等拿處金哥勘放事分付東萊孫貞日則此豈如是漫漶之案乎道啓曺啓俱未十分的確而雖以査官言之旣知其斷斷無疑何乃至今不捧直招於正犯乎査啓還下送令道臣推官除尋常究覈卿等之致疑者期於釋疑正犯之吞吐者一一輸款然後指一登聞無或如前之爲事嚴飭
정조 21년 · 목
居首閑良洪橚木箭一矢二百六十七步二矢二百六十二步三矢二百五十四步鐵箭一矢一百十六步二矢一百十四步三矢一百十四步騎芻一中鳥銃貫一中邊一中合九十九分半十七步
정조 21년 · 강
召見定例堂上李時秀徐龍輔于便殿
정조 21년 · 강
遞承旨李晚秀李肇源以洪明浩洪仁浩李魯述李相璜李基讓代之竝前望也
정조 21년 · 목
敎曰左承旨右承旨許遞與未差之代前望單子入之待下批牌招察任
정조 21년 · 강
命前知義禁尹師國同義禁李祖承罷職分揀
정조 21년 · 강
飭海西慰諭御史呂駿永另加巡察長連前縣監曹允彥嚴問捧口招推黃海監司李義駿
정조 21년 · 목
黃海道慰諭御史呂駿永狀啓以爲臣於八月二十日伏奉海西被災邑慰諭之命罔夜前進長淵松禾豊川殷栗等四邑先爲巡行則災形之孔慘民情之遑急實爲矜惻更當以別單詳細論列計料四邑之渰死戶及漂頹民人或招致於被災處或聚會於附近處謹以齎來傳敎辭意一一布諭家舍之未及結構者漂屍之未及拯出者嚴飭營邑星火擧行十行纔宣萬民齊聳漂頹戶民人等一一親接察其狀貌探其形勢則與各邑所報大中小殘獨區別成册不無相左者故更加詳査欲爲從後登聞之計本月初二日到長連縣各坊被災民人一體慰諭則無不踴躍咸有其蘇之望巡行村閭審視民戶則縣內殘戶吳宗之小戶許雄校生鄭蒯通一道坊獨戶沈召史二道坊殘戶朴大春等五戶以全家頹壓之民見漏於成册未蒙一視之澤事係民隱不容少緩恤典題給之意已爲發關於道臣處一道坊李春奉初非頹壓之戶而混入抄錄事之駭痛莫此爲甚漂頹諸戶親爲査實則都數八十八戶全漂頹爲五十七戶其餘三十戶皆是半漂頹而苟然充數該邑鄕色輩嚴刑究問又爲廉探則當初摘奸時該縣監不爲視審一從面報漫漶報營混被恤典民戶漂壓何等驚慘恤典事體何等嚴重則不當入而混入猶屬餘事當入者之見漏極涉駭然身爲守宰當此災歲莫重擧行全不察飭以致恤民之盛德不得均霑於至殘之民其在嚴朝令重民事之道不可置而不論長連前縣監曹允彥令該府拿問處之自長連縣轉向安岳等諸邑緣由馳啓敎以另加着意巡察俾有特遣之實效事三懸鈴嚴飭行會長連前倅之不爲躬審頹戶以致虛實之相混云者所爲極爲痛駭令該府拿囚嚴問捧口招以爲懲一勵百之地不能檢飭之道臣爲先推考
정조 21년 · 강
宣傳官等柳葉箭全布人施賞有差
정조 21년 · 목
去閏六月朔初次射會時柳葉箭小布全布人員別單宣傳官柳興源連三巡全布內下弓箭一部宣傳官權思漢連二巡全布內下箭竹一百箇賜給
정조 21년 · 목
持公事也○予曰臺疏所言下番固當受以爲罪而從當處分下番翰林吳泰曾勿待牌招使之入來也予謂承旨李相璜曰向與吏議疏卞者何事相璜曰左相之最初大拜時臣與同僚聯疏攻劾矣其後蔡弘遠之筵奏指臣爲送言乞憐誠有是也臣是心跡兩判之人故臣果陳疏自明矣予曰彼之指證以爲親聽者數人而承旨則獨言其不然勢將誰勝以此以彼今已收殺何足多言也
정조 21년 · 강
命漢城判尹趙宗鉉前判尹金文淳施徒竄之典亞尹尹弘烈尹弼秉前亞尹李義駿鄭東愼削職郞吏令攸司勘處
정조 21년 · 목
漢城府啓言帳籍法意本自嚴重設廳收單之後所掌各吏分掌繕寫於廳中例也卽者中部收單七百九十張西部收單二百七十張因該吏之雇人倩寫於府外閭舍偶然失火全數灰燼事之驚駭莫此爲甚其勢不得不更爲收單而兩部千戶一年再單易致爲弊該吏則爲先照律嚴繩仍令別定他吏從便收捧毋或擾民而府外之私自移謄萬萬痛駭不能檢飭之當該郞廳令該府拿問處之臣亦惶恐待罪敎以戶籍設廳亦一都監則卽事體之尊嚴擧行之關緊果何如也始旣無難循襲更爲無難煩請法綱雖曰掃地寧有是乎亦何敢諉罪於郞官乎設廳以後判堂施以畿郡徒竄之典其餘堂上削職郞吏等令攸司照法處置諸堂之代今日政擇差待下批牌招開坐於該府勿爲更捧單於民戶一款及此後申明舊典無敢違越之道論理講確使之草記○刑曹啓言因漢城府戶單燒燼郞吏照法處置事命下矣謹按律文則帳籍偸取者邊遠定配該吏輩之不有法意暗自欺取恣意移置於府外閭家以至火燒之境者究厥罪犯無異偸出竝依此律該府書吏趙仁祿渭原郡許錞海南縣定配卽爲押送敎以寧有如許草記乎一不推問直爲照律於特敎使之處置之下者卿等事萬萬駭然近來法司貌樣之駭悖何至於此乎此草記還給謬例之昉於何時及緣何敢又犯科之罪各別究覈啓聞
정조 21년 · 강
有政吏曹參判徐邁修參議蔡弘履進
정조 21년 · 목
以鄭民始爲工曹判書李祖承爲左尹李集斗爲右尹邊得讓爲判義禁金載瓚爲弘文提學尹得孚爲同春秋趙心泰爲判尹新通也
정조 21년 · 강
遞左尹李祖承右尹李集斗以鄭大容李益運代之前望也
정조 21년 · 목
敎曰新除亞尹或有實病或在印所竝許遞前望單子入之待下批牌招察任
정조 21년 · 강
遞大司憲金載瓚
정조 21년 · 목
敎曰都憲雖兼文任考試之時袖中之笏記自可傳啓而近於新定式之後出膺者絕罕處義誠過矣然有當爲而未爲者職務亦未免相妨行大司憲金載瓚許遞今日政抄選中當爲人擬入事分付銓曹
정조 21년 · 목
以李城輔爲大司憲新通也
정조 21년 · 목
敎曰在外承旨許遞今日政差出待下批一體牌招
정조 21년 · 목
以朴載淳爲承旨
정조 21년 · 강
遞承旨李基讓以李勉兢代之前望也
정조 21년 · 강
命仁川府所納總廳餉穀中添分條更勿分給自京廳從便區處
정조 21년 · 목
備局啓言今番幸行沿路詢瘼時因仁川府使黃運祚所奏本邑所納總廳還穀有量宜稟處之命矣該邑所在總廳餉穀元數五百十石而近年以來又添三百九十石合九百石竝耗則每年爲九百九十石近千石穀物受來輸納之際爲弊甚多今宜量減石數俾紓民力而若或因此而添給於他邑則恐有移疾之慮自明春爲始仁川府所納總廳餉穀中添分條三百九十石更勿分給亦勿移給於他邑自京廳從便區處之意請分付允之
정조 21년 · 강
大司諫尹長烈陳疏賜批
정조 21년 · 목
疏略曰方今上下之所相勉而相戒者只在於明義理靖世道而義理之明世道之靖亦推在於別忠逆之分嚴隄防之道而已蓋自乙丙以後我聖上憂天彝之漸晦慮人心之將溺特揭昏衢日月於一部春秋明天尊地卑之義嚴扶陽抑陰之理使千秋之爲亂賊者有所知懼則是宜天彝人心永有底定而乃反世故層生逆變相續醞釀於戊庚諸賊狼籍於丙午群凶前後傳襲脈絡如貫及夫乙卯奸賊則其嘯聚盤結又復別立營壘妖凶憯毒無所不爲其爲心則謂君上可誣謂威福可專其爲事則謂天理可反謂大義可壞內焉締結同黨矯僞百道外焉誑惑群情鼓張萬端忠讜由是而消沮宵小緣此而竊弄十數年間世道人心俱入於陷溺之中不知義理之爲何事忠逆之爲何物甚至有做出蜚語誣我聖德誑誘所及情狀難測何幸乾道孔昭聖斷赫然燭魑魅於太陽慴妖魔於神霆使安危之機轉移於一反掌之間儘乎大聖人所作爲出尋常萬萬而從今以後復何憂乎孔任巧佞哉然而顧瞻之習尙餘綢繆之態不悛或有投托匪類用意嘗試者或有角勝公議挺身立幟者國是已定而民志則不壹奸萌已折而異言則自如噫此類之負國辜恩固不勝其憤惋而竊恐我殿下所以別忠逆嚴隄防之道猶有所未盡而然也天網太恢王章久屈凶頭尙戴於一天妖腰幸逭於三尺而以至于懲討者不免於鉗口明張者無路於措手可覈者不覈可罪者不罪聖心之所欲爲則國論雖沸而無所恤焉聖心之所欲拒則廷爭雖切而不能入焉彼窺伺觀望之類安得無暗地抵掌復生躑躅之心耶伏願聖明自今以往凡於忠送隄防之際一切用加倍之法禁條之設悉令罷之忠憤之請一皆從之事雖貴於調停而公議則猶恐其不激不峻政雖務於恢蕩而趨向則不使之或混或雜俾正氣日長邪類潛消則義理不待明而自明世道不期靖而自靖矣惟殿下深留聖意焉大凡人主之御世導俗群下之籍手事上都不出於誠實二字苟非其誠雖宂務庶事不可以理況大義理大懲討之係國家安危處豈可容一毫不誠哉噫殿下於月前行幸時又何爲而復有過擧也以殿下大公至正磊落光明之聖德聖工乃獨於此一事破壞常經借用權宜前年如是今歲復然使在下之人乃敢臆料於前懷疑於後臨事蒼黃徒失國體怵義顚倒莫盡臣分過了一場擾攘輒復如前玩愒懲討便作文具義理終歸空言於此一事而上下之不誠若此則尙何望乎淸化源而立治模也伏願殿下先從此一事而亟允三司之請臣又有所懍然而心寒者戊午之孝純庚申之賊䃏一則窮凶不道之狀畢露於庭請二十四啓鐵案已成丹書自在一則至妖絕悖之罪莫逃於杖斃孥籍之後古今公議更無二辭則今其凶孼遺種乃敢號籲者事係變異義急杜絕而爲承宣者乃反諉以久遠敢出眩惑之計無難抄啓以助僥倖之望出納惟允之義固如是乎纔因金吾回啓上言人則雖竝照法嚴勘而其在扶義理謹隄防之道不可仍而置之臣謂其時該房承旨施以譴削之典斷不可已也批以朝象事當留意矣金浦事置之該房承宣事近於上言擊錚之嚴禁猥濫而事關隄防之眞箇可罪者冤在覆盆而眞箇可矜者一例書猥字反有矯枉之歎今番以此提諭各房及其回啓嚴加照律則爾所論列似未諳事實不允
정조 21년 · 강
遞副總管金爔以李集斗代之前望也
정조 21년 · 목
以寶劍望筒敎以試所進去總管許遞
정조 21년 · 강
御便殿行抄啓文臣十月朔親試仍詣春塘臺行武藝廳冬等試射
정조 21년 · 목
具平戎服陞座試官及諸文臣入庭行禮訖以擬宋越州守臣請禁盜湖爲田者爲表題臥龍齋爲記題會稽之石幾倍之爲賦題三江之上兩山之間疏爲二門小溢則縱其一大溢則盡縱之爲詩題請湖爲田者始息爲論題使之從自願製述乘馬出萬八門由靑陽門詣春塘臺下馬陞座試射未畢以雨雪姑置乘馬由靑陽門入萬八門還御便殿○表三上居首徐俊輔詩次上居首黃基天論次上居首洪命周
정조 21년 · 강
以吳毅常爲御營中軍徐有秉爲總戎中軍
정조 21년 · 강
罷大司諫李文會掌令洪秉益持平李東萬職
정조 21년 · 강
御熙政堂行文臣殿講試官李秉模李敬一韓晚裕兪漢寧李義綱李尙度李儒慶
정조 21년 · 목
具翼善冠袞龍袍陞座試官率應講文臣入庭行禮訖仍命開講○敎曰大護軍李秉鼎禮曹判書李時秀吏曹參判徐邁修護軍韓晚裕試官加差下
정조 21년 · 강
召見大臣備堂及輪對官
정조 21년 · 목
次對也○兵曹判書李祖源曰禁御兩營騎士有從自願移屬禁旅之敎故問於渠輩則自願者多矣其後更聞事情則還有不願之端云且禁旅戎政之莫重者也不取才而移屬亦恐非設禁旅之本意此一款今姑置之何如予曰騎士輩所爲誠爲逾濫矣移屬成册至於登徹則焉敢若是乎此等處宜有各別嚴治之道須於今日內以加出口傳付之可也仍謂禁將徐有大曰卿與兵判及前御將相議爲之而此後則勿復以禁旅事更爲煩稟可也工曹判書鄭民始曰大凡水之爲災成川則雖或爲永災覆沙則只爲當年災一年災頉之近萬結之多者未必皆是成川而其中覆沙之明年還起者亦皆歸於隱漏故永災之多蓋以此也戶曹判書金華鎭曰此不獨吏鄕之舞弄而已道內班戶之有田土者雖當起墾之歲亦依災頉時卜數故永災之多或由於此欲爲矯捄之政則改爲量案恐不無生弊之端若使道臣詳爲成册査櫛陳起嚴明做去則永災與否必不難知臣之待罪嶺邑時亦嘗以此得實效矣刑曹參議李義綱曰若自營門嚴關査櫛則似無此弊漢城右尹李益運曰臣之待罪嶺邑時道臣亦行關査櫛雖屢十年以來起墾者竝爲査出以充災結之數伊時榮川禮安等邑多有頉給者皆以他邑充數矣右議政李秉模曰嶺南被災之時湖南之災僅爲八百結則嶺南九千結之多必無是理而還起之時又皆勤還云者亦非事理之可信者矣予曰予之爲嶺民夙夜憂勤者久矣凡事須有依據着手處然後行勸懲黜陟之政則其所以利於民國者豈不誠大矣乎査陳之政誠爲好矣而有難準限於一年之內磨以歲月漸次爲之則無白徵之弊而有充數之效矣大抵民事不可斯須弛心者也夙宵念念一心不忘則必有實惠之下究矣向來左相之論改量一款也以爲任事之人苟能以損上益下爲心則必有實效矣云云予亦以爲惟在於持心之如何耳
정조 21년 · 강
拿處蕒儀李惟銓
정조 21년 · 목
殿座時先拜節次錯亂命惟銓拿處下吏令攸司科治
정조 21년 · 강
遞判義禁邊得讓以趙宗鉉代之沈煥之李聖圭爲知義禁前望也
정조 21년 · 목
敎曰判義禁邊得讓許遞與未差之代前望單子入之待下批牌招察任
정조 21년 · 강
遞藥房提調沈煥之
정조 21년 · 강
推平安監司朴宗甲命宣川陽德兩邑還穀各五千石發賣移貿
정조 21년 · 목
右議政李秉模啓言卽見平安監司朴宗甲報本司辭緣則枚擧宣川府使趙岱陽德縣監李海昇牒呈以爲宣川則應分爲三萬六千七十石零還戶爲三千六百五十戶以其分條排比於還戶每戶多則十二三石小則九石而雖稍登之歲難於準納況値災年則其將如何還穀中限五千石以詳定價三兩錢特許發賣移貿於穀小邑陽德則應分爲二萬二千三百石零民戶不過二千餘戶以其應分較諸民戶每戶當分小不下十餘石趁不釐正勢難支吾移轉與換貿間限五千石特許減數而本道穡事昨年旣已豐登今歲幸又免歉諸邑各穀別無優劣價本不至逈異此等之歲移貿之政少無難便之端云還穀移貿係是重政而不以狀聞只報本司未免不審該道臣推考原報狀所當還爲下送而移貿有難失時兩邑民弊不可不念特令依所報施行而移貿之弊專在於作錢邑則名以詳定折價而加數收捧作穀邑則三兩之價本自不厚而又爲吏鄕之減給作錢邑作穀邑俱受其弊故日前嶺伯移貿狀啓判付內飭敎截嚴無論此道彼道敢不一倍警愓而近來守令恣行法外之事若無別般嚴束之道難保其不踵舊習方便移貿之策臣亦講究筵退後措辭行會畢移貿後邑名穀數及擧行形止條列登聞之意請分付從之
정조 21년 · 강
飭禁三軍門貿米負逋侵徵於隣族之弊
정조 21년 · 목
右議政李秉模啓言三軍門貿米實緣事勢之不得不然而都下素多浮浪子弟因緣吏校受出本價盡歸花消之資畢竟收殺多及於親族及不干之人內而中村外而江民偏受其苦旣往勿論而今年兩南保米多有代錢之處明年各營門貿米之數似必夥然預爲出擧條嚴飭萬一有如前之弊則沒數徵捧於該吏校與懸保者無得侵徵於隣族及不干之人如是申飭之後有所及聞請該將臣隨現論責從之
정조 21년 · 강
命均廳句管嶺南別均米二萬石換常賑太出給貢人
정조 21년 · 목
宣惠廳堂上鄭民始啓言本廳需用將有不敷之慮均廳貸去穀物自京廳無推還之道欲以均廳句管嶺南別均米外授換用而貢人輩皆不願米或有願受太者若以別均米二萬石換常賑太出給貢人移納貢米則在本廳有補用之道在賑廳以太換米有益無害且待太豐以米作太尤爲容易可爲兩便之道問議于大臣則大臣亦以爲便請依此擧行從之
정조 21년 · 강
命掌樂院樂工雇立之弊令提擧稟處
정조 21년 · 목
掌樂僉正沈周賢啓言樂工雇立爲本院之巨弊而雇立之數居四分之三典樂升選亦將歸於雇立百弊皆從此中出自今爲始雇立一切嚴禁使自鄕上來之公賤某條支接則一年二年庶可復舊矣敎以令提擧稟處
정조 21년 · 강
命戶曹年例所用水紬白苧布以濟用監元貢中有餘者換作取用
정조 21년 · 목
戶曹正郞尹光心啓言年例所用水紬白苧布本無貢物故別爲貿用於廛人而濟用監元貢中六七種則恒有贏餘在前各貢物種之隨時換作其例多矣今此紬苧名色亦以該貢有餘之數換作取用似好矣從之
정조 21년 · 강
命輪對官中貢物衙門朗廳以無所懷退去者竝拿處
정조 21년 · 목
敎曰輪對官百人中六人外皆以無所懷退去極爲駭然其中貢物衙門朗廳竝拿處
정조 21년 · 강
命專經文臣殿講居首人依例施賞
정조 21년 · 목
敎曰專經文臣殿講居首奉常主簿盧尙熙熟馬一匹依例賜給
정조 21년 · 목
敎曰隱隱微微之響雲臺報聞而予漠未之聞焉予果洞洞屬屬念念對越則雲臺所得聞予豈不聞乎心爲主宰虛則澄澈而萬象森然一有蔽交其謬若千里驗於卽事益自覺其不能操存而提掇任他莫知嚮之出入及顧省檢是誠何心予心之怵惕無聞倍於有聞心地之頹闒若此萬機之疵類百度之叢脞特見之行事措諸施爲間外面粗迹目下時義惟知責躬二字自今日減膳三日
정조 21년 · 강
承旨申耆金載翼陳啓賜批
정조 21년 · 목
耆等啓言近者冬雷無歲無之我殿下警懼之心修省之方靡不用極得以仰格天心竟臻消弭而今歲之又有此異者果何故也顧今聖明在上宵旰憂勤而時政得失亦不無一二可言者以言于朝象則寅協之美尙無其期以言乎紀綱則振刷之策不得其要大小恬嬉勞逸有倒置之歎臺閣長銷懲討無可伸之日窺覬之徒不知義理之爲何物中批之除每及㮛防之所大關且以近事言之整理穀撫弄此何等重犯而按道之臣裒如充耳至使廣惠之澤反歸斂怨之科卽此一款亦足召異苟究其由則何莫非群下不能對揚聖德闡發休治之罪而臣愚竊以爲我殿下振作策勵之工有所未盡而然也伏願殿下克軫對越之誠益懋奮發之政以爲轉異爲祥之方批以所陳當留意
정조 21년 · 강
命柔院僉使許塾嚴棍卽其地充軍該帥臣任嵂越俸三等
정조 21년 · 목
平安監司朴宗甲狀啓以爲柔院僉使許塾剝割鎭民惟事利已調發民丁使之入山採蔘而鎭民三百餘戶則計口入送都民之寓接鎭境者二百餘戶則計戶入送及其採蔘而歸則沒數搜錄廉價買取之數爲三十餘兩民間蜂桶皆捧成册歇貿淸蜜本鎭舊有以豆換繭之謬例而壬子罷斂之後廢不復行矣今乃復踵前習鎭民之養蠶者逐戶換取而每豆一升換繭一升怨聲嗷嗷如渠貪饕不法之類不可蹔置於乘障之列爲先罷黜其罪狀請令攸司拿問嚴勘敎曰紀綱雖曰不嚴幺麼鎭將亦敢恣意不法乎令道臣大張威儀聚會軍民後施以軍律嚴棍三十度回示警衆卽其地充軍其代令該曹口傳擇差仍爲給馬下送道臣之發覺者帥臣無一言當該帥臣越俸三等管下邊將等治績嚴飭帥臣各別廉査其中不堪任之類具由狀聞以爲贖罪之地事嚴飭行會疲殘之邊將何異於習杖於僧邊將如此則守令可知繡衣下去前亦令道臣竝與拔例差送之江邊士夫鎭將等考其治績不治之類不待貶目卽爲狀聞西北無異北道道帥臣處一體行會萬一過限無一摘發登聞者自本司當該道帥臣草記請勘
정조 21년 · 강
飭都總府中日習射毋得以入直堂郞之侍衛進參草記頉稟
정조 21년 · 목
該府啓言今日入直內三廳武兼禁軍及軍兵等當爲中日習射而入直堂上朗廳俱以侍衛進參故不得設行敎以旣非全數侍衛則此草記焉敢入之乎此後此等草記勿爲來呈事嚴飭
정조 21년 · 강
勘放金吾時囚朴吉源等
정조 21년 · 목
敎曰時囚罪人朴吉源等今日捧供時同爲捧供義禁府啓言前校理朴吉源原情以爲日前金履永特放之命忽下於未及到配之前妄料遠竄罪人之遽然全釋或欠懲礪之政猥陳一疏莫非愚迷妄錯之致云前掌令洪受浩原情以爲事在目下有難泯默妄有所陳萬殞猶輕云前持平鄭魯榮原情以爲日前賓對晚始承牌筵席已退不得進參而聞諫長有所發啓未得承批云故妄陳一疏惶霣之極恭俟嚴誅云所當請刑曾經侍從請竝議處敎以意在矯俗豈獨偏惡於諸囚而然哉冬節凍圄之屢日滯囚足懲襲謬之罪姑爲放送其中未出代朴吉源則館職仍任依前下敎入直又啓言義盈主簿柳有澤直長林周喆奉事沈纘之繕工副正洪大榮奉事李爲彬鄭信民假監役丁若衡宋翼著長興主簿許㬘奉事李奎新典牲直長金履度副奉事金民淵軍資判官李趾馨直長沈廷秀奉事李在純司圃別提鄭熙濟鄭日憲直長韓啓重東氷庫別提尹光浚別檢申錫老西永庫別提安枰別檢尹慶曾司導主簿黃井彥禮賓主簿崔笠直長金魯正瓦署別提李澾宋得輝掌苑別提李鐔奉事金基彥造紙別提康國愼金在儉李永薫尙衣僉正南溟學內贍直長尹致猷奉事柳敬鎭軍器僉正鄭▣李禮培判官朴宗鎬金宗顯主簿朴顯億李偃工曹正郞李觀城洪若浩司宰僉正尹淑基主簿許習奉常直長趙夢璟內資直長李是䤣濟用主簿金宗周廣興奉事吳琰等草供以爲渠所帶之職別無所懷之可達者故徑先退出莫非渠愚迷之致云所當請刑旣有捧草供以入之命請上裁敎以百餘人之中所懷之奏對只是六人者豈不駭然之甚乎今番姑從申令之意竝公罪區別功議勘放後草記又啓言贊儀李惟銓原情以爲先拜時不能檢飭罪合萬殞云請刑推得情敎以附過放送又啓言時囚金世淵金魯正洪若浩竝功議各減一等各杖八十以公罪收贖林周喆沈纘之洪大榮李爲彬鄭信民宋翼著許㬘李奎新金履度李趾馨李在純韓啓重尹光浚申錫老安枰尹燮曾崔笠李澾李鐔金在儉李永薫尹致猷柳敬鎭鄭宲李偃李觀城尹淑基許習趙夢璟竝功減一等金基彥議減一等各杖九十以公罪收贖柳有澤丁若衡沈廷秀鄭熙濟鄭日憲黃井彥宋得輝康國愼南溟學李禮培朴宗鎬金宗顯朴顯億李是釬全宗周吳琰等各杖一百以公罪收贖放送
정조 21년 · 강
命金吾時囚崔鳳和高鳴鶴李是釬竝付過放送
정조 21년 · 목
鳳和等以文臣殿講居不禁推因囚單有是命
정조 21년 · 강
放草芝鎭充軍罪人李福良全命喆
정조 21년 · 목
因福良等到配狀啓敎以放送事回諭
정조 21년 · 강
命關東江華廣州都試居首之次沒技人等直赴殿試及會試
정조 21년 · 목
兵曹啓言觀此江原監司徐有防啓本則本道選武軍官今丁巳條都試時選武軍官全桹采居首張周豊之次令該曹稟處矣今此全桹來似當依法典直赴殿試張周豊似當直赴會試請上裁從之又啓言觀此江原監司徐有防啓本則道內江陵鐵原原州等三鎭勸武軍官及別武士今秋等都試時勸武軍官朴敦常爲三鎭都居首令該曹稟處矣今此朴敦常似當依法典直赴殿試請上裁從之又啓言觀此江原監司徐有防啓本則道內馬兵今丁巳條都試時馬兵李仁錫居首洪致龜之次令該曹稟處矣今此李仁錫似當依法典直赴殿試洪致龜直赴會試請上裁從之又啓言觀此江華留守申光履啓本則本府武旅壯旅義旅別抄勸武舟師校卒今秋等都試及賞試射時義旅左列別案軍官閑良吳載謙居首壯旅把總閑良宋敬寬鳥銃貫三中沒技今此吳載謙宋敬寬似當依法典直赴殿試請上裁從之又啓言觀此廣州留守洪檍狀啓則本營守堞軍官今秋等都試時守堞軍官閑良柳玄耼居首令該曹稟處今此柳玄耼似當依法典直赴殿試請上裁從之又啓言觀此廣州留守洪檍狀啓則本營馬兵今巳條都試時馬兵李二昌居首令該曹稟處今此李三昌似當依法典直赴殿試請上裁從之
정조 21년 · 강
命居齋生進廣定額數令太學稟處
정조 21년 · 목
典籍朴潤文啓言在前太學生進居齋之數無定限故或是數百人居齋矣近來生進居齋永定額數故遐方應赴之人不得來到居齋自今以後廣定額數使遠方之士濟濟居齋之地恐宜矣敎以令本館稟處
정조 21년 · 강
罷掌令文躍淵職
정조 21년 · 강
御便殿看品冬至使行方物
정조 21년 · 강
以訓鍊千總李格差下舟橋都廳
정조 21년 · 목
舟橋堂上鄭民始啓言舟橋所排船隻今將點閱而都廳金明遇有身病時日內無擧行之望請姑改差以訓鍊千總李格差下使之擧行從之
정조 21년 · 목
箚略曰昨日之日日候乖甚雨而雪雪而風斯須之頃變態千百忽有靑臺之報噫嘻不亦可驚之甚乎仰想細氊之上玉食靡甘憂慮憧憧誠未知以何謨猷少贊我聖上恐懼修省之政責躬之敎此際頒降至以聖心不能操存漠未之聞反顧怵愓無聞倍於有聞縷縷自責仍命三日減膳一哉王心大哉王言臣雖竭慮殫精寧有外此而可以仰勉者哉雖然臣於此不無訝惑者存焉近歲冬雷之災殆乎無歲無之而聖上恐懼修省之敎亦隨以無歲無之矣信斯敎也聖上典學之工爲治之法宜乎年年新又年年新新之又新克躋于大猷之世獨怪夫朝廷百事昨年不及再昨年今年不及昨年顯有如水趨下之漸若此者惡在乎恐懼而修省也臣愚竊以爲如執其咎不越乎文具二字嗚呼我朝以文治立國祖宗盛際彬彬郁郁文與質俱庶幾乎孔聖從周之美世道益下詐僞日滋不知質實之爲何物者滔滔然矣雖以目下事言之我聖上學淹經傳道貫天人以其躬行心得之餘必欲盡君師之責講製之課無間於搢紳章甫而闡明程朱之學已矣無望雖他日華國之手亦未聞著稱者此聖上之敎導一世或近於文具而然也箕範建極我先王五十載苦心至德聖上之臨御二紀欲有以善繼善述罔或少忽之心可質神明而夫何數年以來治不徯志未見有會極歸極之效而乃於黨色之中添出奇奇怪怪之號屋下私談公私指目熟習見聞不以爲怪此雖似自起自滅之事而其害終歸國家可坐而知仰惟四聰之達容或有聞而姑且置之一任其朝象不靖私意橫流漸至於莫可整頓之境此聖上之勅勵群下或未免文具之歸也愛民恤民我朝家法而聖上之如保赤子不遑寧處亦云至矣盡矣雖然億兆之衆不可以一人治之付之監司守令以盡其懷保之責而士夫志趣日漸污下貪鄙者相續廉謹者無聞以故筵席之敎綸綍之旨每以懲貪奬廉爲保民之要烹阿之鼎若可以朝暮復設而以臣見之勢盛力健者無少嚴畏惟意所欲而非久陞遷又顧而之他有若償功者然至於道績之殿繡啓之摘不過擇其殘蔭冷武之最無墻壁者有若嚴國法而樹風稜者然如是而望人心之慴伏貪猾之懲畏不亦迂且疏乎以故父母在上赤子顚連此殿下之號令行於罷殘而不能行於强禦之故也以此言之視民如傷之盛德至善亦恐爲文具所漫漶豈非切可恨者乎當今之事若此類指不勝摟何可毛擧最是文具之弊至及於置相之地夫以有國興替之專係其任者殿下視之如不甚難愼乃以如臣之至儱侗至愚劣者擧以畀之初旣誤矣及其時邁歲遷旣耗且昏於一切世間事殆不省黑白是非而猶且月食厚祿臥在衾褥若不知聖躬之憂勞於寒殿引接以相國爲官有名而無其實者有國以來未有如臣者也殿下終不斥退專掩匿覆蓋此非文具而何也古人曰事天以實不以文如使此言不識理則已不然今日祗䂊上天之心都在於以實而其所以以實之要又無過於斥去臣身改卜賢德責之以協贊陶鑄則上所云諸條文具不期祛而自祛此在殿下一更張事何苦以遲回不決也哉批以昨於責躬之諭申申於吾心之頹闒者心比躬本也卿又以躬行心得之工勉予世臣衷懇敢不三復服膺乎箚引策免故事過矣望須安心視事仍敎曰遣史官傳諭
정조 21년 · 목
箚略曰臣伏讀備忘責躬之敎懃懃懇懇至以爲無聞倍於有聞大哉至哉雖殿下却顧瞿瞿於不能操存臣則謂殿下此心有以仰無時不提掇無處不點檢有聞無聞顧何加損於聖德也臣於向筵承聆聖敎若曰四十年工夫惟左明天理正人心凡於云爲有不慊焉者卿等雖思贊揚容悅千歲在前百歲在後焉可欺也臣中心藏誦奉以典謨試將今日之敎參諸前者之諭內外交修之法表裏俱到之工庶幾不資訓釋而仰窺聖學之萬一也然而偃草之化尙遲敏蒲之效未著抑獨何哉譬之作舍棟樑先具然後椳闑▣楔各適其用而位序措置無不從心苟或捨棟樑而惟椳闑▣楔之是求雖欲覩噲噲之正望渠渠之成得乎見今朝廷之上熟軟成風含糊度日憂國如家者能有幾人愛君如父者果有何人此雖群臣才德俱下不及古昔之致以殿下則哲之明欲世貞慤斯貞慤之士至矣欲世砥礪斯砥礪之彥登矣推以至於平章軍國燮理陰陽亦何求而不得其人也臣愚竊以爲側席之念非不切矣恐未至於如渴中朝之歎非不屢矣尙有欠於連茹乃使如臣憒劣苟充鼎席一任廟務之叢委其於俯協民情仰格天心之道其亦在矣伏乞亟賜斥退改卜賢德仍又奬用疏逖廣引忠讜益闡淸明之治批以皆由予一人卿何過辭卿須安心視事仍敎曰遣史官傳諭
정조 21년 · 강
遞承旨申耆李晚秀金勉柱洪明浩金載翼李溏以趙鎭寬洪仁浩李集斗李勉兢李翼晉李海愚代之尋遞勉兢以李義鳳代之幷前望也
정조 21년 · 목
敎曰方物封裹進去及承文院査對進去承旨與時帶檢校承旨竝許遞前望單子入之待下批牌招察任又敎曰今日政院擧行節節駭然都堂開坐之前豈可御覽看品乎不能檢飭之都承旨與該房承旨遞差又敎曰處義宜無異同在院承旨許遞與未差之代前望單子入之待下批一體牌招○政院以勉兢方在罷散中啓稟命敍用尋因違召許遞
정조 21년 · 강
命兩司未差諸臺以在京無故人差出
정조 21년 · 목
政院以大司憲李城輔執義申禹相持平崔履亨在外掌令二員持平一員未差監察茶時啓敎以當此求助之時兩司俱空未差之代政官牌招開政以在京無故人差出待下批牌招使之詣臺傳啓各陳昌言
정조 21년 · 강
校理朴吉源陳疏賜批
정조 21년 · 목
疏略曰我殿下以天縱之聖懋日新之工政令施措之間無少疵纇殿下之所自期臣民之所仰望者未嘗不以三代爲準而臨御二十餘年之間聖心獨勞治效愈邈民憂國計若涉無涯天災時變無歲不有臣請孰其易知易見者而言之噫有國治亂係乎用捨自古願治之主莫不辨別乎邪正之分審愼乎進退之際試看今日朝象之不靖久矣人心之靡定極矣未知殿下之用捨有時乎或失其宜而然耶自再昨春以後朝著有淸明之漸公議得恢張之機而曾未幾何漸不如初名登白簡者官位愈顯語涉切直者廢斥不復以至中批之恩或及於罪犯名敎之人事關隄防之類惟是之故懲討不行義理漸晦臣愚於此亦不能無憾於天地之大也殿下試於燕閑無事之時默自循省則亦豈不愓然警勤於進退用捨之際乎噫近日以來紀綱不張奢靡成風第宅之踰制衣章之尙侈卽一痼弊渠渠厦屋莫非豪富之家粲粲衣服盡是卿相之貴古人之志不在溫飭雖難責之於今世之人而滔滔是營立門戶奔走衣食之類尙何望其振肅頹綱躬行節儉以裨我聖上淸明之化也哉噫我殿下崇儉之德有足以丕變一世而獨於此不能夬祛舊習者亶由群下之不善奉承而究其本則莫非紀綱不振法禁不行之致今日至切之弊孰有甚於此哉噫振拔淹滯卽人主之大政也夫遐土窮儒矻矻用工孜孜讀書者其至願不過爲備末班霑寸祿之計而通籍雖易做官甚難或積仕十年僅升六品經營半生未得一郵故我殿下特軫憫恤之念以十窠陵令俾作文窠以開疏鬱之路甚盛德事也而行之一二年仍又廢却見今以文科而爲陵官者殆無其人當初設施之意果安在哉噫今年穡事始有豐登之望而間仍水旱之或失其時及夫秋成大違始料至於湖嶺則其勢將至於設賑夫災年賑政固爲大惠而苟或失宜反爲擾民之端此在道臣邑宰施措之如何而一有貧官汙吏或藉重賑資勤奪富民虛張飢口增報自備以圖倖賞使朝家恤民之德意有其名而無其實也伏願聖明嚴飭道臣另察邑宰俾無如前之弊焉凡臣所陳拙陋不足以有禆於修省之政而乃若其本則固在於殿下本源之地夫人主一心卽萬化之本而與天道爲一者也人主有喜怒刑賞猶天道之有雨露霜雪也苟或喜怒之發不得其中刑賞之施一失其當則有若天道之反其常而爲災也可不懼哉伏願殿下念哉念哉臣於昨夜伏承仍任館職還爲入直之命馳到闕下則門鑰尙留以待臣到故臣蒼黃入闕追聞喉院以臣職名已差其代之意入稟云而臣旣無更出之路仍爲寄宿於直廬莫重禁中無職名無省記而經宿者罪在罔赦伏乞特遞臣所帶之職批以諸條所陳意在匡救當留意而用捨自有權度至於營立門戶奔走衣食之類尙可曰士大夫而爾何混圇爲說不嫌其誣一世乎文官積滯事卽所惓惓不置者其中十窠之還卽廢却委折令該曹草記貧鄙守宰之憑藉賑資勒奪富民之家貲仍又虛張增報以圖其倖賞爾言誠是何必更煩飭敎當觀來頭登聞先從此輩欲施懲一之典爾其勿辭察職
정조 21년 · 강
執義申禹相從縣道疏陳病狀乞遞仍陳賑政科弊賜批
정조 21년 · 목
疏略曰今年穡事豐歉不均沿海諸邑太半赤地鳧茨之根烏昧之草亦無可食民皆餓色道多流丐歲前救活之政實爲目下切急之務而第於設賑之前別無可施之惠臣愚抑有一說當此民間赤立之時其所可行者只是損上益下四字苟使身爲守宰者悉心賙濟多方措劃無論多少量宜損惠或以錢穀或以布木隨急隨救以爲次次扶接之道則上旣先倡下必有應之者拖至開春設賑之後則廟堂規劃自有成法按以行之庶可無憂矣其餘救荒之方皇明臣屠隆三十餘條列錄考據詳備亦令儒臣考出擇其可用者頒下諸賑邑以爲代柯之則宜矣科場淆雜之弊朝廷法禁何等嚴明而徒歸空言至於今秋公州鄕試營將中軍門外禁亂而無賴作拏之徒猶不能禁止至以紅繩結縛以示多士叢中其擧措之麤悍雖涉於可駭而苟究其本則專由於常賤之冒雜眞假之莫辨也一自籍法不明國綱解弛之後鋤䥳棘矜之子人奴免賤之類稍有衣食者皆稱幼學濫赴場屋其中多錢之漢則以一人之身分作三四名使能文能筆者分往各處無論本道他道盜籍弄奸場圍之雜亂軍丁之消縮職此而然鄕試每科榜出之後各邑參榜之類都會營門一一面試無文倖占者隨卽摘發因以降丁則如此濫雜之輩初不敢赴擧夫豈有許多紛撓之弊哉面試之說言之者亦多而或慮其齷齪之擧每恢以山藪之量而此則有不然者倘能申嚴法令斷不饒貸則人皆畏罪不攻自罷畢竟所得皆是眞才實儒所謂齷齪之擧不期無而自無伏願下詢在廷之臣作爲定式永久遵行批以沼邑之民情今見爾疏益知其所不知鳧茨烏昧亦無可採云則甕罌之懸罄將何以御冬而充飢乎歲前後之借貸周給令廟堂嚴飭道臣使各其守宰竭誠力有必有所濟之效面試事非慮齪齷非恢山藪而不許也試體至嚴則便一面試昔在先朝嘗一試之而場內亦有奸弊更不試焉今日之紀綱比昔年不及又遠甚莫若因舊式而修明之爾其勿辭俟少間上來察職
정조 21년 · 강
命前訓鍊中軍申大謙禁軍別將柳孝源善騎別將李得濟竝仍任李潤慶以嘉義下批崔景岳爲御營中軍
정조 21년 · 목
訓鍊都監啓言本局中軍擬望之人乏少請外任竝擬敎以可知其乏人申大謙柳孝源之本局中軍及禁軍別將竝仍任事實容或有可恕李得濟之善騎別將給牒仍任總管中時帶亞將人亞將改遞而前兵使崔景岳事昨筵有下敎則總帥何不言於御將云乎卿其問之○壯勇營善騎別將望李得濟以未敍仍任事承傳懸註入啓敎以如許懸註前所未見萬萬駭然當該將臣爲先從重推考捧納承旨推考望筒還給○該營啓言善騎別將李得濟給牒仍任事命下矣方在未敍用中何以爲之敎以大抵軍門將官請敍之法雖有之不爲敍用則但當依法典代給散料不但本營知此古例各營亦當知此○總戎廳以崔景岳擬入中軍敎以御營中軍使之擬入則何擬於此乎望筒還給又有近始覺得者以嘉義載錄於文書而其前已爲會寧則其時見漏於乙卯推恩可知非爲渠也莫重恩資何可斑駁乎其時望筒添書仍令該營單付於此望筒旣覺之豈可逾日使之當日下批謝恩若或有似此者令兵判各別廣考草記○御營廳以崔景岳本廳中軍單付啓敎以昨日何不作窠出代乎初無單付之命則此草記又何爲之卿則推考捧入承旨亦爲推考○兵曹以御營中軍望崔景岳具世勣田文顯三望入啓
정조 21년 · 목
以李相璜爲大司諫鄭最成吳翰源爲掌令趙秀民爲持平高宅謙爲副校理李晚秀爲大司成
정조 21년 · 강
兵曹以禁御兩營一番騎士自願禁旅者分番權付啓
정조 21년 · 목
該曹以禁御兩營一番騎士中自願禁旅者六十一人依各該營杪送成册令別將使之分排各番權付口傳以入而從其該營入屬年條次第隨闕陞實啓
정조 21년 · 강
承旨趙鎭寬陳疏乞遞賜批
정조 21년 · 목
疏略曰臣才旣綿薄跡甚臲甈固不足備使於百執事之末向來泮任尤是不稱之甚而迫於嚴命猝當庠製其所狼狽料之審矣果然臺論發矣臚列事狀語意深緊臣實自取尙誰尤哉大抵一經陞庠每多辭說而今年則尤異未畢陞試徑設合製鎭日開場卽地出榜遺珠濫竽理所難免其不能仰體天地之大公俯叶彼此之物議也甚矣若如臺臣所論改定節目則固善也不然則如臣俗吏又焉能容易通變擺脫流例一新多士之耳目哉此所以臣於前日筵席亦奏以今之陞庠不如革罷之爲愈者也臣於此際伏奉知申特除豈不欲竭蹶趨承而情踪悚蹙冒膺無路伏乞遞臣本兼之職治臣孤負之罪批以此等處政合無卞卿其勿辭行公
정조 21년 · 강
大司諫李相璜陳疏賜批
정조 21년 · 목
疏略曰比年秋冬之雷殆乎無歲不作人情狃於恬逸天變等於故常大僚之所愓厲不過祈免而已近臣之所勉戒不過備數而已惟我殿下所以恐懼對越警動修省減常膳而求昌言者若又如此而止未見實心實政之措諸施爲則臣愚竊以爲此亦應文而已言語之於感人猶末也況敢望格天心而弭天災也氣節所以維持國脈而繳還之院規未復義理所以扶植民彝而懲討之臺章見格經用則太倉之陳腐無聞民隱則蔀屋之窮愁轉甚凡此數者皆我殿下所以諄諄惓惓屢勤絲綸而前後修省之會上下之所交相勉勵者又不啻三致意焉然而反觀乎施爲之實則非徒實未嘗培養而反或沮抑之矣非徒實未嘗闡明而反或湮晦之矣實未嘗愼惜而啓僥濫之弊實未嘗整頓而有頹弛之歎宂費未節則有似乎經用之實未嘗䘏也惠澤未究則有似乎民隱之實未嘗軫也伏願聖明毋徒規規於文爲之末益加慥慥於眞實之域一政令而惟恐實德之未著一施措而惟恐實效之未見行之以實心實政而氣節不振義理不彰公器濫而紀綱紊經用匱而民力困治不徯志災不退舍臣則曰無是理也惟殿下懋哉批以所陳當留意爾其勿辭救護
정조 21년 · 강
以李潤慶爲總戎中軍
정조 21년 · 목
兵曹啓言依下敎御營廳行首敎鍊官徐有祁總戎廳行首敎鍊官金命旭竝龍虎營拘留矣敎以御校放總廳則望筒尙不書入待書入該校放○總戎廳以謹依本廳中軍望筒批旨前統制使李潤慶本廳中軍單付啓
정조 21년 · 강
命以來十八日專經武臣日次殿講及儒生殿講同日爲之
정조 21년 · 강
持平趙秀民應旨陳疏賜批
정조 21년 · 목
疏略曰嗚呼天道玄遠人事卑近雖未知何如而召災何如而弭災而天人一理感應不忒下而盡修省之責則上而有悅豫之道歷溯往牒莫不皆然試以今日入事言之果皆以無召災之端而減膳求助之敎不徒歸於一時應文而止耶嗚呼君臣上下之所共勉者豈不在於明義理靖世道乎義理之明世道之靖只在於誅亂賊嚴隄防而顧今亂賊誅乎否乎隄防嚴乎未乎三司之故紙便作回祿中物而(刀削)天心安得悅豫災異安得不生乎噫象魏之禁所以防爲非而制民邪今殿下移此而爲拒讜言杜公議之資堯舜之世亦有此否伏惟我殿下洞見義理精微之大原則何擉於天經民彝之關頭揂未之照察耶應天以實之道捨此一事更無可望亟允三司當討之啓仍命還寢諸條禁令則天災可以弭矣儀理可以明矣批以當留意爾其勿辭察職
정조 21년 · 강
大司成李晚秀陳疏乞遞賜例批
정조 21년 · 강
命關東事目災外加劃下一百二十結四十三負九束平海蔚珍還太木麥以租代捧及兩邑定配罪人移配道內事竝依狀請施行歙谷太還換作事置之
정조 21년 · 목
備局啓言卽見江原監司徐有防災實狀啓則分等不爲擧論仍以爲事目災一百八十結外不足災一百二十結四十三負九束依數準許後錄諸條竝請令廟堂稟旨分付矣其一平海蔚珍兩邑還穀中太木麥本非宜土而今年田種偏被災害本色準捧實無其路從民願平海太二百九十石以正租準折代捧木麥一百六十石以荒租準折代捧蔚珍木麥三十石太三百石以正租準折代捧待明秋竝還作本色事也其一歙谷太多而租少且太非土宜從民願還太中限三百石以租準折換作事也其一平蔚兩邑限明秋勿定配所就已來配中蔚珍限七名平海限三名移送道內各邑事也其一推奴徵債限明秋防禁事也平蔚外年事別無異同不必强爲分等至於災結加劃之請以本道今年年事較地部元劃災總庶可相當而第念嶺東諸邑本尙畓農被災差深所請結數似不至太濫特爲依施俾無把束白徵之弊平海還穀太木麥以正租荒租代捧蔚珍還穀木麥太以正租代捧事該邑事情無怪如此依請代捧待明秋還作本色歙谷太以租換作事小民之食租不如太該縣田農亦未至告歉不可以一時易捧永許換作置之平海蔚珍兩邑限明秋勿定配所事及已配罪人中則珍限七名平海限三名移定配所於道內各邑事道內移配不甚爲弊竝與推奴徵債防禁事依施之意請分付允之
정조 21년 · 강
命海西事目災外加劃下一千三十結田災勿論三軍門及各衙門保米太分數代錢事置之殷栗等邑定配罪人移配道內及牙兵入防停止事竝依狀請施行重推該道臣李義駿
정조 21년 · 목
備局啓言卽見黃海監司李義駿災實分等狀啓則殷栗等九邑置之尤甚海州等六邑置之之次鳳山等八邑置之稍實仍以爲初不付全不掛鎌蟲損水沈覆沙成川浦落積石等畓災三千六百三十八結七十四負一束旱田請災係是法禁而今年水災在古罕有如干川浦之不甚大叚者竝爲削減只就其永無形址者抄之又抄則成浦積石等田災亦爲二百十八結六十三負九束而其中積石災名前所未有今此殷連兩邑不可以常例論故一從被災實狀竝爲入錄而田畓合災爲三千八百五十七結三十八負元俵災八百結外田畓災竝三千五十七結三十八負特許加給後錄諸條竝請令廟堂稟旨分付長連殷栗兩邑矯捄蘇革之策與該邑守宰爛熳消詳別具登聞爲辭矣其一三軍門及各衙門保米太依納布軍例尤甚邑之尤甚面里每名錢二兩代捧之次面里折半代捧稍實面里三分一代捧事也其一尤甚九邑他道罪人限明秋勿定配所其中殷栗等四邑定配罪人參量移配事也其一冬三朔牙兵入防停止事也其一推奴徵債限明秋防塞事也本道穡事參以農形狀本較諸水災淺深尤甚名色似當多不過四邑極不越六邑而今以九邑通置尤甚恐未稱停而旣已分等姑依此施行至於加劃災結之請聖念每軫寧失民事固宜從厚而所請之數比之畓總恰過四分之一若而邑水災雖曰非常此外災名有不足論且況田災前以綿田給災之未有實惠爲言則道臣知其事情矣今玆之請不幾於前後矛盾而綿田旣不給災則他田豈必獨被永災乎事關後弊該道臣從重推考田災一款勿爲擧論事目災八百結外加劃一千三十結以準一千八百三十結之數而近來道臣或以見減爲歉準請爲快殊不念助徹之遺意誠甚未安如是優劃之後若或未究災邑之惠徒循煩請之例均之爲責以此嚴飭保米太尤甚邑三等面里分數代錢事憫恤米保之敎屢勤於兩南非不知仰承德意而本道事情異於兩南雖以年前已事言之未見其效反或滋弊故向於繡單覆奏也長淵豊川兩邑禁營太保只請今年代納自明年依前還作米保者自有裁量而然則今又從請代納有欠詳審置之尤甚邑勿定配所事依施殷栗等四邑定配罪人參量移配事取考秋曹徒流案則長淵長連豊川等邑竝與不可移配者而計之其數最多就其輕罪參量移配於道內以除遠地去來反擾官民之弊牙兵入防停止事推奴徵債防塞事請竝爲依施允之
정조 21년 · 강
命吏曹參判徐邁修推考犯科堂上令廟堂論責
정조 21년 · 목
吏曹啓言因校理朴吉源上疏批旨文官十窠之還卽廢却委折令該曹草記事命下矣取考謄錄則曾於己亥年因聖敎自廟堂以除出蔭職十窠添爲文職十窠而不以某司某窠爲不易之窠隨時輪差無失定限之十數定式而其後連爲遵行矣間因蔭仕出六之窠窄未免隨時漸減雖以目下言之章陵令洪▣一人外蔭窠中無文臣時帶者矣敎以間因云者謂甚事乎旣有定式則何敢無端不遵乎草記甚矇然卿則推考當該犯科堂上廟堂査出論責
정조 21년 · 강
大司憲李城輔陳疏賜批
정조 21년 · 목
疏略曰臣之前後所叨雖古昔名儒非常之遇何以過之久帶宮銜竊欲粗效微誠正在是職而賤分癃疾俱難冒膺卽其蹤跡頑如木石顧此風憲之長責任甚重而特旨再授德意隆摯此豈臣之所敢承當哉元子宮小學畢講之日猥蒙食物恩典國家莫大之慶與鄕黨親戚聚首相賀懽欣蹈舞而一未參講徒霑寵賚彌切惶愧伏乞俯垂照諒解臣職秩批以卿何巽讓若是之甚也況見任必欲致之且況兼任之義當出膺豈待予言卿須卽起上來仍敎曰此批答下諭于都憲
정조 21년 · 강
召見冬至正使金文淳副使申耆書狀官洪樂游于便殿
정조 21년 · 강
命廚院御供魚鮮代捧
정조 21년 · 목
司饔院啓言漁夫貢人等呼訴內冬節已屆魚族深入設網屢日勢難捉得將至闕供之境云每年如此之時以他可合之魚及活鷄例有參半代捧之規而莫重御供自下不敢擅便矣敎以代捧
정조 21년 · 강
命關東封進人蔘加捧於退捧中
정조 21년 · 목
內醫院啓言關東封進人蔘前後申飭非止一再而今番十月令納人蔘今日與諸醫官各別擇捧則當捧十四斤四兩內所捧爲八斤二兩零退却爲六斤一兩零御藥事體何等嚴重而不善察飭退却之數若是夥然其在警勵之道不可只令改納而止請江原監司徐有防罷職領納差使員金城縣令金相穆令該府拿問處之當該審藥移法司從重科治敎以近來蔘品劣下昨年卿等筵奏之後今年則必勝更爲參酌加捧於退捧中
정조 21년 · 강
罷造紙署提調李致中承文院提調李晚秀職
정조 21년 · 목
備局啓言使行文書紙品未免麤劣不飭之失惶恐俟勘而當該造紙署提調承文院提調請施以罷職之典允之敎以卿則勿待罪
정조 21년 · 강
命稅船元穀限千石裝載依前擧行
정조 21년 · 목
備局啓言前洪州牧使柳誼所啓批旨有問于廟堂草記之命矣取見所啓則以爲稅穀一船所載旣準千石竝其船人船價及雜費條恰爲一千四五百石所載太重不如輕舟之利涉若減數裝載則其於舟行似爲便好爲辭矣該牧使之論蓋欲減載稅穀竝雜費以準千石之數非無意見而勿論公私船船價雜費外元穀之限千石裝載自是定式且船人聊賴專在稅穀今若減數於稅穀則擧無樂赴之意將有厭避之慮且所謂雜費邑各不同多少不一至於私穀裝載一自舟穚司設施之後不但飭禁之至嚴船主輩互相糾察故流來宿弊不期祛而自祛今不必減載稅穀以致船人之解體舟橋堂上之見亦無異同請使之依前擧行允之
정조 21년 · 강
遞差承旨李翼晉
정조 21년 · 목
敎曰昨日大臣處口傳下敎誤以傳敎書出司謁何足責當該承旨遞差
정조 21년 · 강
遞承旨趙鎭寬李義鳳
정조 21년 · 목
政院以義鳳不爲仕進啓敎以與未肅拜都承旨許遞仍與未差之代政官牌招開政差出
정조 21년 · 강
罷吏曹參判徐邁修參議魚用謙職
정조 21년 · 목
敎曰吏曹參議前望單子入之待下批牌招察任參判則聞以入於現告違牌云亦旣冒犯則日前草記之措語極爲駭然罷職前望單子入之待下批一體牌招○用謙違召例罷也
정조 21년 · 강
以李敬一爲吏曹參判蔡弘遠爲參議竝前望也
정조 21년 · 강
命專經武臣殿講及日次儒生殿講退行於下敎日
정조 21년 · 목
因兵曹堂下武臣朔試射設行單子敎以專經講比之朔試射自有緊歇退行於下敎日日次儒生講陞試當相値上齋生先爲製述幼學及應講生進殿講則亦爲退行於下敎日而再明日則抄啓文臣親試爲之
정조 21년 · 강
命慶尙監司李亨元狀啓還下送該道臣越俸十等仍命北關奴貢令道臣與別差眼同抄出具由狀聞
정조 21년 · 목
因慶尙監司李亨元火稅屯畓從實執卜奴貢僧錢最尤甚淸河等六邑尤甚戶及至殘寺刹停退新還餉參量災形分數停退狀啓敎以奴貢僧錢比之軍保布輕重緊歇不翅自別居尤甚之處爲尤甚之民者奴與僧何異而古之停與蕩通稱身貢米布而軍民及奴竝入於一視之中矣近來則單言保一字不但斑駁設或竝說身貢及其施惠奴不同被者固陋莫甚保軍不過二百年內新創貢奴卽箕聖以後舊制也以此年前別爲措辭下敎而以今狀語觀之奴僧之停免只擧最尤甚之尤甚處尤豈特敎之本意乎僧錢之如彼抑或爲說唉彼貢奴之計口各捧之類反不及於保民保軍此果何許法典乎當該道臣卽亦待勘中人不必處分而事件各異則亦不可仍置狀啓還下送該道臣越俸十等以謝嶺以外不知咸恒籲天無從之公賤年前以奴貢事遍問諸道後姑不指一回下者豈或旣始便抛而然哉諸道啓本與夫各人收議都封掛在榻邊以待心中商度之融會貫通則爲按道之臣而專昧此義擧行泛忽豈不駭然之甚乎因此又有提及者奴貢之弊北關爲甚而北關之中本宮納內奴等之一口所納幾過數十金云招問別差果如所聞事係莫重享需猶當仰遵兩朝減貢匹數之德意一一釐正而況所捧未必是專爲莫重所用亦非宮屬官吏等支放之物而輸致京司之不緊名色云其在宮府一體之義道臣豈可不稟旨釐正乎與下去別差眼同抄出別具一册具由狀聞事分付北伯處
정조 21년 · 강
命故相尹蓍東緬禮時遣官致祭
정조 21년 · 목
敎曰故右相緬禮時旣經閣職已令內閣擧行而大臣緬禮提稟法典所在則何不提稟乎依他例擧行當日遣官致祭
정조 21년 · 강
命冬至朝賀依近例進表裏
정조 21년 · 목
禮曹以冬至朝賀時應行節目啓有是命
정조 21년 · 목
政院啓言狀啓跋辭之無得行語前後飭敎何等截嚴而卽見全羅監司李得臣狀啓則跋語敷演大違格例原狀啓係是民事雖不得不捧入而當該道臣不可無警請推考允之
정조 21년 · 강
加劃湖南災結一萬六千結
정조 21년 · 목
備邊司啓言卽見全羅監司李得臣狀啓則以爲今年災荒較甚於壬子列邑報災過於壬子而參互聞見點退査櫛今纔停當則道內災總合爲二萬一千九百六十結以此較量於地部劃下二千一百結則其所不足爲一萬九千八百六十結請令廟堂稟旨加劃矣本道年事大違始料而至於壬子水災挽近所罕則道臣之必欲倣用壬子災總者未知其爲十分襯當元劃災二千一百結外加劃一萬六千結以準一萬八千一百結之數則庶幾無冤無濫惠可下究請以此分付此非懸空而臆斷自有檃括而折衷嚴飭精俵俾無如近來無難煩請徒損事體之地允之
정조 21년 · 강
命慶尙監司李亨元狀啓還下送仍飭癸丑還起結數毋或勒徵無欠擧行後狀聞
정조 21년 · 목
該監司以癸丑還起處實起結數待其磨勘登聞事馳啓敎以狀啓令政院還下送而令廟堂嚴飭所謂癸丑勒徵等說更發於道內其道臣罪當何居一一無欠擧行後形止使之狀聞
정조 21년 · 강
有政吏曹參判李敬一參議蔡弘遠兵曹判書李祖源進
정조 21년 · 목
以李鼎揆林濟遠李肇源爲承旨金載瓉爲左參贊南公轍爲大司成鄭存中閔台爀爲副總管○掌樂正望筒以沈象奎擬入敎以太早更爲擬入
정조 21년 · 강
命活人提調鄭民始造紙提調蔡弘履相換
정조 21년 · 강
重推吏曹前堂上洪良浩等
정조 21년 · 목
備邊司啓言蔭職十窠添爲文職旣有定式無端不遵當該犯科堂上査出論奏事命下矣己亥定式以後始自己酉正月政以蔭官差擬文官陵令窠似由於一時蔭官窠窄而旣無筵稟文蹟之可據當該首犯銓堂所當論責而判書李坤身故勿論其後仍爲襲謬之首堂及獨政時犯科之亞三堂溯考政案則判書洪良浩鄭昌順金文淳金思穆徐有防李致中徐鼎修金載瓉參判李秉鼎閔鍾顯李在學黃昇源洪明浩丁範祖李益運參議李祖承曺允大沈煥之徐邁修申耆李冕膺鄭大容金履翼李勉兢皆入現告領敦寧金履素判府事金憙以判書參判亦在現告而係是大官不得循例擧論其餘許多該堂有難一竝論罷從重推考其中判書鄭昌順資是輔國參判徐邁修纔以此事已被罷職之典請勿論允之
정조 21년 · 강
命御定印書中御定吐懸之各藏一件于內閣玉堂春坊尊經閣
정조 21년 · 목
敎曰御定印書中御定吐懸之內閣玉堂春坊尊經閣各藏一件而抄啓文臣課講在近御覽案册一件試官三件亦爲懸吐以待
정조 21년 · 강
考下日沈上齋生應製及抄啓文臣二月朔親試更試試券
정조 21년 · 목
上齋生試取于泮中以朝而戰見星未已爲賦題宋群臣賀華元夜登子反床爲箋題左丘明爲辯題抄啓文臣分試于內閣鑄所而內閣應試文臣以東坡曰月出於東山之上山谷曰左丘明爲詩賦同題鑄所應試文臣以山谷曰鑿壁借燈東坡曰孔光爲詩賦同題竝使從自願製進○上齋生應製賦二下一生員金鋼五品職調用二下二進士李翼皤皤不愆而尙今落拓非作成之道初仕令該曹首仕者作闕付軍職口傳擬入三上一進士朴大和三上進士具康生員宋文晦進士鄭弼東各八子百選一件三中進士李大圭李光顯金魯應草三中進士洪樂玄鄭有淳三下進士趙道宇宋文顯生員金鐮成永愚李勉重高克明進士崔壽亨各陸奏約選一件草三下生員鄭國輝李復性進士洪履黿玄承祚李興慶朴文昊朴民淳嚴▣生員李箕采李在修兪晦根進士韓象洪各小本奎章全韻一件草次上進士李禎彬等二十五人各燒木三丹箋三中一進士梁性點五倫行實一件三中二進士金啓溫三中三生員洪聖肇各八子百選一件三下生員閔章顯陸奏約選一件草三下生員趙晉和進士沈湜各小本奎章全韻一件草次上進士南鼎寬等七人各燒木三丹辯三下生員金會淵鄕禮合編一件草三下進士姜始煥小本奎章全韻一件敎以應製儒生三下以上入格人明日待令於泮中○內閣應試文臣賦居首二中曺錫中詩居首二下姜浚欽鑄所應試文臣賦居首三上李勉昇詩居首三上吳泰曾○敎曰今日抄啓文臣親試時賦二中副司正曺錫中詩二下副司正姜浚欽題難而文皆善就各鼠皮紗帽耳掩一部賜給
정조 21년 · 강
召見來待諸臣于便殿內閣提學鄭民始禮曹判書李時秀總戎使趙心泰
정조 21년 · 강
持平趙秀民陳疏乞遞仍陳時弊賜批
정조 21년 · 목
疏略曰近日名器之不重專由於臺選之淆雜而臺選之中正言單通尤宜掄揀苟非地閥文識表表可稱者則固難擬議而向來韓始裕之忽地濫竽物情譁然臣謂禮曹正郞韓始裕刊去臺望主通銓官亦令譴責宜矣近日紀綱之委靡專由於朝令之不遵雖以堂疏觀之文十窠之只餘一窠廢格定式已不勝慨歎而至若西銓之能麼郞事設講取才亦有特敎定式而唯意低仰頗致怨謗至有起怒於能麼兩堂而罷坐過數日獨自開坐之擧苟且莫甚其他政注之間亦不無受侮得眼者臣謂當該兵判不可無警也近日世道之潰裂專由於訛言之不息承佐輔弼之責惟當調劑酸醎鎭定擊撞而臣於左揆應旨之箚竊有所瞠然者黨色二字決非章牘間容易可書者而至於添號云云尤欠告君之體叚嗚呼一自再昨春以後朝著有淸明之機聖德有闡明之望而夫何漸不如初言路阻而義理益晦隄防弛而覬覦生心故前後進言之臣率皆惓惓於進退消長之際今大臣若以此爲說則老相憂治之意夫孰日不可而乃以數年以來起頭而以害歸國家姑置一任等句語結之此豈非失言之甚者耶雖或曰無心之語亦易致遠近之疑惑臣爲之慨惋不已也批以韓始裕事囂囂之物情何可信當該銓官譴責事未詳事實竝不允兵判事不可不査實令政院問啓重臣附陳事何可以慨惋之斥輒加於予所眷毗之左相乎箚辭設如爾言卽亦此大臣自來氣像爾以新進豈容雌黃於老相憂國眷眷之衷懇乎爲爾還覺慨惋爾其勿辭察職
정조 21년 · 강
大司成南公轍疏陳母病乞遞賜批
정조 21년 · 목
批以爾其勿辭先考試後救護
정조 21년 · 목
敎曰近來館職前望欲爲點下則無非名下之付黃籤者苟且甚矣罷削諸人竝給牒敍用前監試試官李翊模照訖講試官朴崙壽金銑李貞運沈奎魯金履喬林漢浩尹悌東鄭履綏朴鍾淳鄭來百尹益烈李義甲尹序東沈興永尹行直前獻納洪秀晚前應敎鄭東幹前校理韓致應前副校理金近淳前修撰宋翼孝前應敎韓光植前校理柳河源前副修撰李顯默前副校理尹羽烈
정조 21년 · 강
遞校理韓用鐸副校理高宅謙趙德潤修撰柳相祚副修撰宋祥濂
정조 21년 · 목
敎曰御定册子句讀當爲校正進講册子懸吐諸玉堂齊會擧行猶是流來館中古規況御定册子乎玉堂在外及未肅拜者許遞前望單子入之待下批待開門牌招使之齊會擧行用鐸宅謙德潤相祚在外祥濂未肅拜也
정조 21년 · 강
以李翊模爲應敎尹序東爲副應敎李貞運爲校理鄭來百朴崙壽爲副校理李義甲林漢浩爲修撰尹益烈韓致應爲副修撰竝前望也
정조 21년 · 강
命出身權思正待窠除職
정조 21년 · 목
兵曹啓言咸陽出身權思正除取才付一內每朔堂下朔試別爲試取柳葉箭一巡如有三中之時草記事命下矣今日訓鍊院堂下武臣朔試射時額外內禁衛出身權思正柳葉箭一巡邊三中矣敎以待窠除職
정조 21년 · 강
推兵曹參議尹致性
정조 21년 · 목
政院啓言巡將監軍例於申後卽爲受牌而二所監軍洪理燮稱以有頉日暮之後自兵曹始爲來呈草記事極駭然原單子付標以入而當該不飭之兵曹入直堂上請推考允之
정조 21년 · 강
遣承旨詣太學頒賞于入格儒生
정조 21년 · 목
敎曰十月朔日次上齋生製述賦居首二下一生員金鋼五品職調用二下李翼皤皤不愆而尙今落拓非作成之道初仕令該曹首仕者作闕付軍職口傳擬入箋居首三中一進士梁性默新印五倫行實一件賜給辨居首三下一生員金會淵新印鄕禮合編一件賜給其餘三中三下次上儒生依榜目書下分等施賞而日次收券每不及於到記柑製者何也諸生豈或役心於彼不役心於此而然而宜使諸生念得有改無勉之義俾各知悉入侍承旨持賞物馳詣太學施賞以來
정조 21년 · 강
命關東兩重蔘採納人帖加
정조 21년 · 목
敎曰關東兩重蔘採納人依年前例帖加成給公穀厚給其價以示爲所重之意事下諭道伯
정조 21년 · 강
命殷栗長連兩邑被災民還穀量宜代捧汰覆處漸次墾闢及漏結白徵移東補西之方待開春擧行災民中老弱方便救急軍丁圖頉者詳査科罪糶糴之弊卽速釐正仍飭兩邑倅竭力奉公